Sommige bevrore groente het dalk glas inVan McCain se bevrore produkte is herroep. (Foto: McCain) Verskeie besendings bevrore groenboon- en roerbraaiprodukte word herroep nadat glasstukkies moontlik daarin beland het. Dit volg ná bewerings dat “stukkies van ŉ vreemde materiaal” in spesifieke sakke van die bevrore groentepakke gevind is. McCain Suid-Afrika sê sommige van sy besendings groenbone, asook besendings van die Spar-handelsmerk se roerbraaiprodukte, word nou as voorsorgmaatreël herroep. “Ons het die oorsprong van die materiaal vasgestel en kan bevestig dat dit klein glasfragmente is wat afkomstig is van ŉ ligtoebehoorsel. Dit het slegs ŉ beperkte groep produkte beïnvloed,” sê die maatskappy in ŉ verklaring. Die besendings boontjies en roerbraaimengsels is almal tussen Julie en Oktober verlede jaar verpak, maar verval eers in 2023. “Verbruikersveiligheid is McCain se hoofprioriteit en as sodanig doen ons landwyd ŉ vrywillige herroeping.” Die geraakte produkte is ook reeds uit kleinhandelaars se vrieskaste verwyder. “Streng maatreëls is ingestel om die situasie te hanteer en al die produkte is reeds verwyder. Kleinhandelaars en voedseldiensklante is reeds formeel in kennis gestel van die terugstuurprosedures wat geld.” Dié jongste herroeping volg nadat Nestlé Suid-Afrika verlede maand sekere KitKat-sjokolades moes herroep omdat klein stukkies glas tydens ŉ gehalte- en veiligheidsinspeksie gevind is. Geen klagtes of beserings is egter aangemeld ten tyde van die herroeping nie. Dié besendings groente word nou deur McCain en Spar herroep: (Foto: McCain) “Ons moedig alle verbruikers aan wat nog van die produkte het, om dit terug na die winkel te neem waar hulle dit gekoop het, en regstreeks met die winkelbestuurder te gesels,” sê die maatskappy. “Die bestuurder sal dan jou besonderhede neem, waarna McCain ŉ koopbewys sal skep om die produk te vervang.”